ORDE do 15 de decembro de 2005 de actualización das tarifas dos servizos de transporte de viaxeiros regulares permanentes de uso xeral.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 30/12/2005

A vixente Lei de ordenación dos transportes terrestres garante o dereito a revisión, de oficio ou por instancia de parte, das tarifas dos servizos públicos regulares permanentes de transporte de uso xeral.
O artigo 19 da mencionada lei, co contido que lle deu o artigo 10 da Lei 24/2001, do 27 de decembro, de medidas fiscais, administrativas e de orde social, sistematiza o proceso de revisión das tarifas dos servizos concesionais establecendo o período en que se realiza e predetermina o seu alcance.
Así, queda fixado o segundo trimestre do ano como momento no que se debe proceder á revisión con carácter xeral das tarifas, para o que se establece un correlato coa modificación do índice de prezos ao consumo, cunha ponderación baseada na modificación do número de viaxeiros por quilómetro transportados polo servizo concesional.
A indiciación respecto ao IPC xeral determina un automatismo que pode, en circunstancias excepcionais, non responder axeitadamente ao mantemento do equilibrio económico concesional, o que exixiría unha actuación extraodinaria co gallo de restablecer o dito equilibrio.
Neste senso, durante o ano 2005, o custo dos combustibles, un dos principais compoñentes da estrutura de custos dos servizos de transporte de viaxeiros, experimentou incrementos reiterados que inciden significativamente nos custos de explotación, alterando o equilibrio económico garantido nos contratos de xestión dos servizos públicos de transporte referidos.
Por isto, parece oportuno efectuar unha revisión extraordinaria a conta, ata que se modifiquen as tarifas deste tipo de servizos que, con carácter xeral, deberá realizarse o próximo 1 de abril de 2006, de conformidade co sinalado anteriormente no artigo 80 da Lei 24/2001, do 27 de decembro.
Consecuentemente, de conformidade co estudo de repercusión do incremento do gasóleo na estrutura de custos-tipo das empresas explotadoras de servizos regulares permanentes de transporte de viaxeiros de uso xeral aprobada pola Comisión Delegada do Goberno para Asuntos Económicos, procede actualizar un 3,3 % as tarifas partícipe-empresa das concesións de servizos regulares e incrementar, en termos análogos, os diferentes mínimos de percepción establecidos no artigo 2º.
As tarifas resultantes redondearanse, por exceso ou defecto, ao céntimo múltiplo de 5 máis próximo, de conformidade co que se estableceu na Orde do 6 de novembro de 2001, de adaptación das tarifas de transporte ao euro.
Por último, establécese o mínimo de percepción que se aplicará durante o ano 2006, cunha dobre diferenciación en función, por unha banda, do pagamento en metálico ou con tarxeta metropolitana e, por outra, os servizos correspondentes a empresas adheridas ou non aos transportes metropolitanos.
Na súa virtude, oído o Consello Galego de Transporte,
DISPOÑO:
Artigo 1º
1. Autorízase un incremento do 3,30 % das tarifas dos servizos públicos regulares permanentes de uso xeral de transporte de viaxeiros por estrada.
2. A dita revisión tarifaria realizarase a conta da que resulte no ano 2005 como consecuencia da revisión a que fai referencia o artigo 19.5º da Lei de ordenación dos transportes terrestres, realizándose esta última sobre as tarifas vixentes o 1 de abril de 2004.
Artigo 2º
O mínimo de percepción para o ano 2006 queda fixado nas seguintes contías:
1. Viaxes non comprendidas dentro do ámbito do transporte metropolitano de Galicia.
1.1. Concesións que non ofrezan billetes de abono: 1,05 euros.
1.2. Concesións que ofrezan billetes de abono:
* Billete individual: 1,15 euros.
* Abonos:
* 10% para os abonos de 30 viaxes simples ao mes.
* 15% para os abonos de 40 viaxes simples ao mes.
* 20% para os abonos de 50 viaxes simples ao mes.
2. Viaxes con orixe e destino comprendidas nas áreas de transporte metropolitano.
* A tarifa dos servizos aboados con tarxeta de transporte metropolitano ou tarxeta de transporte urbano homologada será, igualmente, de 1,05 euros.
Sen prexuízo dos réximes tarifarios específicos que se poidan establecer para efectos de coordinación dos transportes urbanos e interurbanos, os usuarios aboarán 0,67 euros.
A dita contía verase complementada coas subvencións establecidas nos convenios interadministrativos e as achegas dos operadores de transporte recollidas nos contratos-programa.
* Abono do servizo con outros medios de pagamento: 1,15 euros.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de decembro de 2005.
María José Caride Estévez
Conselleira de Política Territorial, Obras Públicas e Transportes